b'\n_START_ARTICLE_\nIspanijos ekonomika\n_START_SECTION_\nU\xc5\xbesienio prekyba\n_START_PARAGRAPH_\nNepaisant sunkios Ispanijos ekonomikos pad\xc4\x97ties pastaruoju metu, Ispanijos situacija tarptautin\xc4\x97je prekyboje pager\xc4\x97jo. Bumo metu Ispanijos prekybos deficitas buvo pasiek\xc4\x99s rekordinius 10% BVP (2007\xc2\xa0m.). Kriz\xc4\x97s metu Ispanija \xc5\xbeenkliai suma\xc5\xbeino import\xc4\x85, padidino eksport\xc4\x85 ir pritrauk\xc4\x97 daugiau turist\xc5\xb3. 2013\xc2\xa0m., pirm\xc4\x85 kart\xc4\x85 per tris de\xc5\xa1imtme\xc4\x8dius, Ispanija tur\xc4\x97jo teigiam\xc4\x85 u\xc5\xbesienio prekybos balans\xc4\x85._NEWLINE_Svarbiausiai Ispanijos prekybos partneriais yra ES \xc5\xa1alys, pirmiausia Jungtin\xc4\x97 Karalyst\xc4\x97, Pranc\xc5\xabzija, Vokietija ir Lenkija. Per tarptautines korporacijas Europos erdv\xc4\x97je veikia ir ispan\xc5\xb3 kapitalas. Endesa valdo elektros energijos gamybos ir paskirstymo \xc4\xafmones visose Piet\xc5\xb3 Europos \xc5\xa1alyse, ypa\xc4\x8d jos vaidmuo jau\xc4\x8diamas Italijoje (7 proc. elektros generacijos \xc5\xabkio \xc5\xa1ak\xc5\xb3) ir Pranc\xc5\xabzijoje (15 proc. rinkos). Telef\xc3\xb3nica turi tre\xc4\x8diosios kartos mobilaus ry\xc5\xa1io licenzijas Vokietijoje, Italijoje, \xc5\xa0veicarijoje ir Austrijoje.\n_START_SECTION_\nFrankizmas\n_START_PARAGRAPH_\nFransisko Franko diktat\xc5\xabros laikotarpiu (1939\xe2\x80\x931975\xc2\xa0m., t. p. \xc5\xber. frankizmas) Ispanijos ekonomin\xc4\x97 politika iki XX a. \xc5\xa1e\xc5\xa1tojo de\xc5\xa1imtme\xc4\x8dio prad\xc5\xbeios siek\xc4\x97 i\xc5\xa1laikyti \xc5\xa1alies nepriklausomyb\xc4\x99 nuo importo ir eksporto. \xc5\xa0ios politikos prie\xc5\xbeastys buvo Franko siekis ne\xc4\xaftraukti Ispanijos \xc4\xaf pasaulin\xc4\xaf kar\xc4\x85, o pokaryje\xc2\xa0\xe2\x80\x93 prasti politiniai santykiai su valstyb\xc4\x97mis nugal\xc4\x97tojomis. \xc5\xa0i ekonomin\xc4\x97 politika nepasiteisino. \xc5\xa0e\xc5\xa1tajame de\xc5\xa1imtmetyje, v\xc4\x97liausiai nuo 1959\xc2\xa0m., prad\xc4\x97ta \xc4\xafgyvendinti nauja ekonomin\xc4\x97 politika. Pagal Pranc\xc5\xabzijos pavyzd\xc4\xaf \xc5\xa1alis atsiv\xc4\x97r\xc4\x97 u\xc5\xbesienio investicijoms ir prekybai su svarbiausiais ekonominiais partneriais, o tai l\xc4\x97m\xc4\x97 Ispanijos \xc5\xabkio s\xc4\x97km\xc4\x99. \xc5\xa0alis \xc4\x97m\xc4\x97 ma\xc5\xbeinti ekonomin\xc4\xaf atsilikim\xc4\x85 nuo likusios Europos.\n_START_SECTION_\nAutarkijos siekiai\n_START_PARAGRAPH_\nSvarbiu pramon\xc4\x97s ekonomin\xc4\x97s politikos instrumentu buvo 1941\xc2\xa0m. \xc4\xafkurtas Instituto Nacional de Industria (INI). Per \xc5\xa1\xc4\xaf valstybin\xc4\xaf holding\xc4\x85 vyriausyb\xc4\x97 spartino Ispanijos industrializacij\xc4\x85: k\xc5\xabr\xc4\x97 dukterines \xc4\xafmones kalnakasybos, energijos ir duj\xc5\xb3 tiekimo, naftos, metalo apdirbimo, automobili\xc5\xb3 ir l\xc4\x97ktuv\xc5\xb3 gamybos, laiv\xc5\xb3 statybos, tr\xc4\x85\xc5\xa1\xc5\xb3 ir kitose pramon\xc4\x97s \xc5\xa1akose. Papildomomis priemon\xc4\x97mis buvo apsauginiai muitai ir reguliuojamos maksimalios kainos. 1939\xc2\xa0m. \xc4\xafk\xc5\xabrus Instituto Nacional de Colonizaci\xc3\xb3n atsirado institucija, kuri supirkin\xc4\x97jo \xc5\xbeemes ir k\xc5\xabr\xc4\x97 \xc5\xbeem\xc4\x97s \xc5\xabkio gyvenvietes._NEWLINE_Finansuose nuo 1940\xc2\xa0m. gegu\xc5\xbe\xc4\x97s 17 d. prad\xc4\x97ta \xc4\xafgyvendinti \xe2\x80\x9estatus quo\xe2\x80\x9c politika, kuri rei\xc5\xa1k\xc4\x97, kad finansai buvo grie\xc5\xbetai reguliuojami, pvz., nauj\xc5\xb3 bank\xc5\xb3 k\xc5\xabrimas buvo apsunkintas, o u\xc5\xbesienio bankams neleid\xc5\xbeiama veikti Ispanijoje._NEWLINE_Po Ispanijos pilietinio karo privat\xc5\xabs gele\xc5\xbeinkeliai finansi\xc5\xa1kai buvo labai silpni. D\xc4\x97l to Franko vyriausyb\xc4\x97 1941\xc2\xa0m. sausio 24 d. nacionalizavo daugum\xc4\x85 gele\xc5\xbeinkeli\xc5\xb3 ir juos apjung\xc4\x97 \xc4\xaf gele\xc5\xbeinkelio \xc4\xafmon\xc4\x99 Red Nacional de los Ferrocarriles Espa\xc3\xb1oles (RENFE)._NEWLINE_1940\xc2\xa0m. darbininkai buvo suburti \xc4\xaf tam tikr\xc4\x85 viening\xc4\x85 profesin\xc4\x99 s\xc4\x85jung\xc4\x85 Organizaci\xc3\xb3n Sindical Espa\xc3\xb1ola (OSE), kurios pirmininkas tur\xc4\x97jo ministro rang\xc4\x85. \xc5\xa0i organizacija susid\xc4\x97jo i\xc5\xa1 atskir\xc5\xb3 \xc5\xa1akini\xc5\xb3 organizacij\xc5\xb3, vadinam\xc5\xb3j\xc5\xb3 Sindicatos verticales._NEWLINE_Buvo sukurti kareivi\xc5\xb3 drausm\xc4\x97s darbo batalionai (Batallones Disciplinarios de Soldados Trabajadores), kuriuose buvo beveik 100 000 asmen\xc5\xb3, kurie buvo naudojami, pvz., u\xc5\xbetvank\xc5\xb3 ir greitkeli\xc5\xb3 statybai. I\xc5\xa1skirtiniais projektais buvo Gvadalkviviro dr\xc4\x97kinamasis kanalas (Canal de Riego del Bajo Guadalquivir) ir did\xc5\xbeiausias Europoje Carabanchel kal\xc4\x97jimas._NEWLINE_Instituto Espa\xc3\xb1ol de Moneda Extranjera (IEME) (1939\xe2\x80\x931973) tarp 1939 ir 1947\xc2\xa0m. nustat\xc4\x97 oficial\xc5\xb3 10,95 pesetos kurs\xc4\x85 u\xc5\xbe JAV doler\xc4\xaf. 1948\xc2\xa0m. buvo \xc4\xafvesta keliolika keitimo kurs\xc5\xb3. Taip importuojamiems produktams buvo nustatyti devyni kursai, o eksportui\xc2\xa0\xe2\x80\x93 penkiolika keitimo kurs\xc5\xb3. IEME buvo pavaldi Prekybos ministerijai, tuo tarpu Finans\xc5\xb3 ministerija per Ispanijos bank\xc4\x85 vykd\xc4\x97 Ispanijos pinig\xc5\xb3 politik\xc4\x85.\n_START_SECTION_\n\xc5\xa0alies atsiv\xc4\x97rimas\n_START_PARAGRAPH_\nTik 1953\xc2\xa0m. rugs\xc4\x97j\xc4\xaf sudarius JAV ir Ispanijos gynybos sutart\xc4\xaf, Madrido pakt\xc4\x85, Ispanijai pavyko i\xc5\xa1eiti i\xc5\xa1 tarptautin\xc4\x97s izoliacijos. Svarbiausia tuo metu atsiradusi karin\xc4\x97 baz\xc4\x97 buvo j\xc5\xabr\xc5\xb3 paj\xc4\x97g\xc5\xb3 baz\xc4\x97 Rota. 1955\xc2\xa0m. gruod\xc5\xbeio m\xc4\x97n. Ispanija buvo priimta \xc4\xaf Jungtines Tautas. Su \xc5\xa1iais \xc4\xafvykiais susijusi JAV ekonomin\xc4\x97 parama siek\xc4\x97 170 mln. doleri\xc5\xb3 (1955\xc2\xa0m. spalio m\xc4\x97n.).'